Tveir ungir piltar slösuðust af völdum flugelda á höfuðborgarsvæðinu í gærkvöld. Báðir hlutu áverka á andliti og annar á höndum.
Tilkynnt var um slysin með átta mínútna millibili á áttunda tímanum í gærkvöld. Fimmtán ára piltur var fluttur á bráðadeild til aðhlynningar með brunasár í andliti, rétt fyrir hálf átta, eftir að flugeldur sprakk fyrir framan hann nærri Kringlunni í Reykjavík. Átta mínútum síðar var tilkynnt um slys í Hlíðunum. Þar var þrettán ára piltur með áverka á hendi og í andliti eftir að flugeldur sprakk í hendi hans. Hann var einnig fluttur á bráðadeild.
Talsvert er enn um að fólk skjóti upp flugeldum þrátt fyrir að janúar sé hálfnaður og tíminn þar sem það er leyfilegt sé liðinn. Auk slysanna í gær má nefna að póstkassi í fjölbýlishúsi skemmdist og rúða brotnaði í skóla í Grafarvogi af völdum einstaklinga að leika sér með flugelda.